Αγαπητοί γονείς,

όπως πιθανότατα έχετε ενημερωθεί ήδη από τα ΜΜΕ, όλα τα δημόσια εκπαιδευτικά ιδρύματα (όλων των βαθμίδων εκπαίδευσης), αλλά και τα ιδιωτικά φροντιστήρια (με μικρή επιφύλαξη), κλείνουν από αύριο και για δεκατέσσερις ημέρες, λόγω της απειλής του κορονοϊού, για προληπτικούς λόγους, με απόφαση του Υπουργείου Παιδείας. Η είδηση ανακοινώθηκε από την ίδια την Υφυπουργό Παιδείας.

Αυτό σημαίνει ότι από αύριο τα σχολεία, μεταξύ των οποίων και το δικό μας, θα παραμείνουν κλειστά, μέχρι να υπάρξει νεότερη οδηγία. Ακυρώνονται όλες οι προγραμματισμένες δραστηριότητες για την περίοδο αυτή (εκπαιδευτικές επισκέψεις, εορταστικές εκδηλώσεις και λοιπές δραστηριότητες). Επίσης, η προγραμματισμένη για την Παρασκευή επίδοση βαθμολογίας Β΄ τριμήνου και η σχετική ενημέρωση των οικογενειών αναβάλλονται.

Ας προστατέψουμε εμπράκτως τα ευπαθή μέλη της κοινωνίας μας, ακολουθώντας τις γνωστές οδηγίες υγιεινής. Επίσης, το γεγονός του κλεισίματος των σχολείων δεν θα πρέπει να σημάνει αθρόα συγκέντρωση των παιδιών σε χώρους άθλησης, καφετέριες (για τα μεγαλύτερα παιδιά) κ.α., διότι έτσι θα ακυρωθεί το προληπτικό μέτρο, που ορθώς κατά την άποψή μου πάρθηκε, για να μην επαναληφθούν και στην πατρίδα μας όσα θλιβερά συμβαίνουν στην Ιταλία.

Είμαι στην διάθεσή σας για διευκρινίσεις.

Εύχομαι συντομότατα να λήξει το ζήτημα αυτό και να επιστρέψουμε όλοι μας στους φυσιολογικούς ρυθμούς μας.

ο Διευθυντής